Dokument oprettet 31. oktober 2018

Sag 10-2018-00733 – Dok. 402391/msp\_dh

**Referat af møde i forretningsudvalget den 31. oktober 2018**

**Til stede:** Thorkild Olesen, Sif Holst (deltog ikke under punkt 1-4.A), Janus Tarp, Knud Kristensen (deltog ikke under punkt 4-6), Anni Sørensen, Jan Jakobsen, Palle Lykke Ravn, Lars Midtiby, Henrik Peter Hansen (under punkt 3.A), Jens Anton Tingstrøm Klinken (under punkt 3.B) og Mette Søndergaard Pedersen (ref.).

1. **Godkendelse af dagsorden**Dagsordenen blev godkendt.
2. **Referat fra FU-møde den 30. august 2018**Der var ingen yderligere bemærkninger til referatet.
3. **Beslutningspunkter**A. DH’s driftsbudget 2019  
   Regnskabschef Henrik Peter Hansen gennemgik udkast til DH’s driftsbudget 2019.   
     
   Driftsbudgettet for 2019 udviser et overskud på 160.035 kr. Der er regnet med 12,5 mio. kr. i indtægt fra udlodningsmidler. Ud over de løbende driftsudgifter er der bl.a. afsat midler til udvikling af ny hjemmeside, udbredelse af kendskabet til DH, Operation Dagsværk og fortsat implementering af Persondataforordningen.   
     
   Efterfølgende var der enkelte opklarende spørgsmål, der ikke gav anledning til ændringer i det foreslåede budget. Det blev bemærket, at de bedre økonomiske forhold gør det relevant at overveje, om der på sigt skal ske opprioritering på visse områder, og her blev et styrket samspil mellem DH’s sekretariat og de lokale DH-afdelinger nævnt som en mulighed.  
     
   Forretningsudvalget godkendte udkast til driftsbudget 2019, der sendes til skriftlig kommentering blandt medlemsorganisationerne med henblik på endelig godkendelse på mødet i forretningsudvalget den 12. december 2018.   
     
   B. DH’s navn og ny visuel identitet  
   Der har været en længere proces med drøftelse af, om DH skal ændre navn. Årsagen er primært, at DH ofte forveksles med Dansk Handicap Forbund (DHF).   
     
   Både Handicappolitisk Råd og DH-afdelingerne har deltaget i denne drøftelse, ligesom de seneste tre FU-møder har drøftet problematikken. Forretningsudvalget besluttede tidligere at gennemføre en analyse af fordele og ulemper ved hhv. at fastholde det nuværende navn eller at skifte til ”Handicap Danmark”.   
     
   Analysen er lavet af kommunikationsbureauet Geelmuyden Kiese, som har gennemført en survey blandt 1.000 danskere og interviewet 10 formænd fra DH-afdelinger samt 9 samarbejdspartnere (politikere, organisationer og myndighedspersoner). Analysens hovedpointe er, at meningerne er delte, og den giver gode argumenter for begge muligheder.  
     
   Kommunikationschef Jens Anton Tingstrøm Klinken gennemgik analysen, og forretningsudvalget tog en grundig drøftelse af fordele og ulemper på baggrund af analysens resultater. Der var enighed om, at et nyt navn kræver langt flere entydige fordele ved et navneskifte, end ved at fastholde det nuværende navn, og der skal sandsynliggøres en markant opbakning til et navneskifte, og dette er ikke tilfældet jf. analysens pointer. Ved at fastholde det nuværende navn må det accepteres, at der forekommer forvekslinger mellem DH og DHF, men dette må modvirkes via andre metoder og virkemidler.   
     
   Forretningsudvalget besluttede på den baggrund at fastholde DH’s nuværende navn, og dermed er det besluttet at stoppe processen med overvejelser om navneskifte.   
     
   Med afklaring af navn åbnes op for det videre arbejde med udvikling af nyt logo og ny visuel identitet, der skal understøtte det igangværende politiske arbejde. Forretningsudvalget tog en overordnet drøftelse af retningen for den visuelle identitet. Der arbejdes hen imod at fjerne paraplyen i logoet og ændre farver. Sekretariatet arbejder videre med udvikling af logo og visuel identitet på baggrund af de faldne bemærkninger. Der bliver fremlagt et beslutningsforslag på et kommende FU-møde.   
     
   C. Medlemskab af Folkebevægelsen mod Ensomhed  
   Folkebevægelsen mod Ensomhed er et netværk og et fællesskab, som har en målsætning om at sætte fokus på ensomhed og få det på dagsordenen i befolkningen, politisk og i medlemsorganisationernes eget arbejde.   
     
   Mennesker med handicap er en særlig udsat gruppe. Et handicap kan føre til social mistrivsel og isolation, og ensomhed kan forringe livskvaliteten og gå ud over helbredet.   
     
   Netværket har mere end 70 medlemmer blandt foreninger, skoler, NGO’er, virksomheder og kommuner; herunder også nogle af DH’s medlemsorganisationer. Som medlem af netværket forpligter man sig til at gøre en ekstra indsats mod ensomhed. Denne indsats må ikke ske for at fremme en kommerciel, partipolitisk eller religiøs agenda.   
     
   Medlemskabet koster 10.000 kr. årligt.  
     
   Forretningsudvalget besluttede, at DH skal være medlem af Folkebevægelsen mod Ensomhed.   
     
   D. Fastlæggelse af datoer for møder i forretningsudvalget 2019  
   Følgende mødedatoer blev aftalt: 19. juni, 23. oktober, 11. december.   
     
   Yderligere møder fastlægges efterfølgende via Doodle.   
     
   E. Budget 2019 for DH’s bevilling fra Udenrigsministeriet  
   I udkast til finanslov 2019 er der tildelt 43,5 mio. kr. i bevillig fra Udenrigsministeriet til DH’s globale handicapprogram. Handicappuljens budget for 2019 følger samme model og fordeling som i 2018, plus evt. uforbrugte midler fra 2018.   
     
   Forretningsudvalget godkendte budget 2019 for DH’s bevilling fra Udenrigsministeriet.

F. Indstilling til Kulturministeriets Parasportspris 2018  
DH er blevet bedt om at indstille en kandidat til Kulturministeriets Parasportspris 2018. DH’s medlemsorganisationer har haft mulighed for at foreslå kandidater, og der er indkommet tre kandidater.   
  
Forretningsudvalget besluttede at indstille Judo Danmark/Mathias Krabholm til Kulturministeriets Parasportspris 2018.

1. **Orienteringspunkter**A. Regeringsudspil om handicap og beskæftigelse  
   Regeringen fremlagde i starten af oktober 2018 det længe ventede beskæftigelsesudspil på handicapområdet. Der lægges op til, at yderligere 13.000 personer med handicap skal være i beskæftigelse i 2025. Indsatsen koster 120 mio. kr., som skal findes i satspuljen.   
     
   Thorkild gennemgik oplægget, og forretningsudvalget drøftede udspillets forskellige elementer. En stor del af udspillet baserer sig på konkrete forslag, som DH har spillet ind med på baggrund af dialog med og involvering af DH’s medlemsorganisationer, og der har løbende været orientering og drøftelse i DH’s forretningsudvalg.   
     
   Forretningsudvalget drøftede oplægget, hvor det helt overordnet er meget positivt, at regeringen for første gang i mange år har fokus på handicap og beskæftigelse. Der er dog områder, som udspillet ikke har fokus på, og ikke alle målgrupper har en lige tydelig profil i oplægget, der har et generelt handicapfokus. Men samlet set rummer udspillet en række gode forslag, som klart peger i den rigtige retning.   
     
   Jan Jakobsen gav udtryk for, at han ikke kan genkende en gruppe af mennesker med fysiske handicap som for eksempel muskelsvind i regeringsudspillet til trods for, at DH har været involveret i oplægget.   
     
   Thorkild Olesen svarede, at udspillet har et generelt handicapfokus, som alle medlemsorganisationer burde kunne se sig ind i, og man kan ikke forvente, at alle konkrete målgrupper bliver nævnt.   
     
   Udspillet indeholder for eksempel lettere adgang til hjælpemidler ved både at fjerne aldersgrænsen på 65 år og ved at dimittender kan beholde hjælpemidler i tre måneder efter endt uddannelse. Der er et styrket fokus på handicap i jobcentrene, en årlig jobuge, bedre muligheder for at mennesker med handicap gennemfører en erhvervsuddannelse og generelt fokus på mere viden og bedre datagrundlag på beskæftigelsesområdet til at understøtte indsatsen for at få flere mennesker med handicap i beskæftigelse.  
     
   Midlerne skal findes på satspuljeområdet, hvilket forklarer, at fx reform af førtidspension og fleksjob ikke er medtaget, da disse forhandlinger foregår i andet politisk regi. Det er således forventningen, at dette beskæftigelsesudspil følges op af tiltag på de øvrige områder på et senere tidspunkt. Her arbejder DH fortsat på at få politisk indflydelse efter de retningslinjer og indsatsområder, som forretningsudvalget tidligere har drøftet, og den videre politiske proces følges tæt.   
     
   Forretningsudvalget tog orienteringen til efterretning.   
     
   B. Regeringsudspil om helhedsorienteret indsats (Sammenhængsreform)  
   I starten af oktober 2018 lancerede regeringen udspillet ”*Sammen med borgeren – En helhedsorienteret indsats*”, som er en del af regeringens arbejde med sammenhængsreformen.   
     
   Thorkild gennemgik hovedpunkterne i udspillet, hvor formålet er at skabe større sammenhæng for borgere med komplekse behov, som derfor har sager i flere forvaltninger. I den efterfølgende debat blev der bl.a. rettet opmærksomhed på problemstillinger, der knytter sig til borgerens afgivelse af samtykke, og der blev peget på, at ikke alle borgere er omfattet af en indsats med et beskæftigelsesrettet sigte.   
     
   Forretningsudvalget tog orienteringen til efterretning.   
     
   C. DH’s indsats ved Folketingsvalget  
   Der skal senest være valg til Folketinget i juni 2019. I arbejdet med at synliggøre handicapområdet i forbindelse med valget, har DH fokus på tre politiske temaer i form af sundhed, uddannelse og tilgængelighed.   
     
   Der blev givet en kort orientering om de konkrete mål med indsatsen, og det blev bemærket, at medlemsorganisationerne også kan have glæde af det materiale, som er under udarbejdelse til DH-afdelingerne. Materialet forventes at være klar omkring nytår.   
     
   Der blev spurgt til DH’s holdning til evt. nedlæggelse af regionerne, hvortil Thorkild svarede, at DH ikke har en holdning for eller imod, men at det afgørende er en demokratisk og politisk ledelse af sundhedsområdet.   
     
   Forretningsudvalget tog orienteringen til efterretning.   
     
     
   D. Lokalpuljen   
   Lars Midtiby orienterede om Lokalpuljen, som er en pulje under Socialstyrelsen, hvor DH er udpeget som puljeforvalter af ca. 3,4 mio. kr. Puljen kan søges af lokale handicaporganisationer til aktiviteter, der har til formål at styrke det lokale handicappolitiske arbejde. Der er deadline for ansøgninger 7. november.   
     
   Processen med Socialstyrelsen har været noget tung forud for annoncering af puljen, og Socialstyrelsen meddelte ret sent i forløbet, at DH-afdelingerne ikke kan søge puljen ud fra en betragtning om inhabilitet. Det er især ærgerligt for de medlemsorganisationer, som ikke er lokalt organiseret, da de således ikke kan anvende Lokalpuljen til at styrke det handicappolitiske arbejde via DH-afdelingerne. Der arbejdes på at finde en løsning, inden puljen annonceres om et år.   
     
   Hvis der er ubrugte midler i puljen, har DH fået lovning fra Socialstyrelsen på, at midler kan overføres til næste års puljemidler.  
     
   Forretningsudvalget tog orienteringen til efterretning.
2. **Orientering fra FU**Thorkild Olesen:  
   DH og 11 medlemsorganisationer har netop holdt konference på Christiansborg om vilkår for pårørende.   
     
   FN’s internationale handicapdag den 3. december markeres i Handicaporganisationernes Hus med besøg af statsminister Lars Løkke Rasmussen og Kronprinsesse Mary. Invitation til arrangementet udsendes snarest.   
     
   Rejser til Grønland i næste uge for at tale om DH’s erfaringer med at arbejde som paraplyorganisation. Det sker i forbindelse med, at 7 landsdækkende handicaporganisationer i Grønland er samlet til stiftende generalforsamling i en ny grønlandsk paraplyorganisation.   
     
   Der har været holdt møde med medlemsorganisationerne om prioritering af temaer til ”List of Issues” i forbindelse med afrapportering til FN’s Handicapkomité. Det drøftes yderligere på FU-mødet i december.

Sif Holst:  
Har deltaget på konference i Bruxelles om tilgængelig turisme. DK er bagud i forhold til andre lande. Det er bredt tænkt, fx stol til gravid kvinde og ”almindelige” ældre, hvor benene er svækket.   
  
Der har været holdt formandsmøder og kurser med deltagelse af formænd og andre aktive i DH-afdelingerne. Temaerne var bl.a. sundhed og beskæftigelse.   
  
Janus Tarp:  
Havde besøg af beskæftigelsesminister Troels Lund Poulsen efter udspillet blev fremlagt. Det var et godt møde og en god anledning til at fremføre synspunkter i god dialog med ministeren.  
  
Jan Jakobsen:  
DH-afdelingerne i Region Sjælland holdt møde med formand for Region Sjælland Heino Knudsen, og der lægges op til fortsat dialog mellem regionsformanden og DH-afdelingerne.   
  
Palle Lykke Ravn:  
Bløderforeningen har vundet værtsskabet for den europæisk kongres i 2020 efter skarp konkurrence med Berlin, og næste år er Danmark vært for det nordiske møde.   
  
Anni Sørensen:   
LEV holder landsmøde i weekenden med over 100 deltagere. Der kommer gode oplægsholdere til diskussion af politiske strategi og alliancer, og der skal tages stilling til nyt navn og nyt logo.   
  
Deltager som oplægsholder på konferencen ”Inklusion i virkeligheden” den 27. november, hvor LEV er medarrangør.   
  
LEV er glade for den kommende ændring af værgemål, der giver stemmeret til en gruppe af mennesker, som hidtil har været afskåret fra at stemme.   
  
Lars Midtiby:   
Økonomien i DH Ejendomme ser også fint ud.   
  
I forbindelse med fordeling af udlodningsmidler er der indført krav om, at organisationer skal have 500 medlemmer for at få del i midlerne. Det har hidtil givet udfordringer for et par af DH’s mindre medlemsorganisationer, som dog nu er kommet op over 500 medlemmer.

1. **Næste møde**Næste FU-møde er onsdag den 12. december 2018, kl. 12.30-16.00.   
   Der kom forslag om, at forretningsudvalget tager en drøftelse af Handicappolitisk Råd; herunder rammerne for rådets virke, hvordan møderne har forløbet hidtil m.m. Der var enighed om, at det er en god ide, så punktet sættes på dagsorden til næste FU-møde.